b'\n_START_ARTICLE_\nBoris Ba\xc5\xbeanov\n_START_PARAGRAPH_\nBoris Georgijevit\xc5\xa1 Ba\xc5\xbeanov (1900 Mogiljev, Podolian kuvernementti (nyk. Mohyliv-Podilskyi, Ukraina) \xe2\x80\x93 1982 Pariisi, Ranska) oli neuvostoliittolainen kommunistisen puolueen virkailija, joka toimi 1920-luvulla Josif Stalinin ja puolueen politbyroon sihteerin\xc3\xa4, kunnes loikkasi l\xc3\xa4nteen vuonna 1928. H\xc3\xa4n tuli kuuluisaksi julkaistuaan muistelmansa ajastaan Stalinin sihteerin\xc3\xa4._NEWLINE_L\xc3\xa4\xc3\xa4k\xc3\xa4riperheeseen syntynyt Ba\xc5\xbeanov opiskeli Kiovan yliopistossa ja valmistui 1920 Moskovan ylimm\xc3\xa4st\xc3\xa4 teknillisest\xc3\xa4 koulusta. H\xc3\xa4n liittyi kommunistiseen puolueeseen vuonna 1919 ja ty\xc3\xb6skenteli vuodesta 1922 puolueen keskuskomitean hallinto-osastolla, jossa h\xc3\xa4n avusti Lazar Kaganovit\xc5\xa1ia. Ba\xc5\xbeanov siirtyi 1923 keskuskomitean Orgbyroon sihteeriksi ja toimi elokuusta 1923 alkaen puolueen p\xc3\xa4\xc3\xa4sihteerin Josif Stalinin henkil\xc3\xb6kohtaisena sihteerin\xc3\xa4. Vuonna 1926 h\xc3\xa4n siirtyi valtiovarainkansankomissariaatin julkaiseman Finansovoi gazety -lehden toimittajaksi. Ba\xc5\xbeanov loikkasi 1. tammikuuta 1928 rajan yli Persiaan (nyk. Iran), josta h\xc3\xa4n jatkoi L\xc3\xa4nsi-Eurooppaan. Turvallisuuspoliisi GPU l\xc3\xa4hetti agentteja h\xc3\xa4nen per\xc3\xa4\xc3\xa4ns\xc3\xa4. Ba\xc5\xbeanov asui my\xc3\xb6hemmin Ranskassa. H\xc3\xa4n julkaisi vuonna 1930 suurta kiinnostusta her\xc3\xa4tt\xc3\xa4neen ranskankielisen muistelmateoksen Avec Staline dans le Kremlin, jossa kuvattiin yksityiskohtaisesti Stalinin ja h\xc3\xa4nen sis\xc3\xa4piirins\xc3\xa4 p\xc3\xa4\xc3\xa4t\xc3\xb6ksentekoa. Muistelmista julkaistiin laajennettu versio vuonna 1980. Neuvostoliitossa Ba\xc5\xbeanovin muistelmat julkaistiin ensimm\xc3\xa4isen kerran vasta 1990._NEWLINE_Talvisodan aikana tammikuusta maaliskuuhun 1940 Ba\xc5\xbeanov oli Suomessa, jossa h\xc3\xa4n Suomen sotilasjohdon antamalla luvalla kokosi neuvostoliittolaisista sotavangeista vapaaehtoista \xe2\x80\x9dVen\xc3\xa4j\xc3\xa4n kansanarmeijaa\xe2\x80\x9d, jonka oli tarkoitus liitty\xc3\xa4 sotaan Suomen armeijan rinnalle ja operoida sissijoukkona puna-armeijan selustassa. H\xc3\xa4n onnistui v\xc3\xa4rv\xc3\xa4\xc3\xa4m\xc3\xa4\xc3\xa4n muutamia satoja vapaaehtoisia, joiden kouluttajiksi saatiin valkoisia emigranttiupseereita, mutta joukkoja ei ehditty l\xc3\xa4hett\xc3\xa4m\xc3\xa4\xc3\xa4n taisteluun ennen sodan p\xc3\xa4\xc3\xa4ttymist\xc3\xa4.'